ສະຫະ​ປະຊາ​ຊາດ ເປັນຫວ່ງນໍາ ສະຖານະການໃນລິເບຍ
ທ່ານ ພັນ ຄີ ມູນ ຂໍ​ຮ້ອງ​ໃຫ້​ທຸກ​ຝ່າ​ຍ ຈົ່ງ​ໃຊ້​ຄວາມລະມັດລະວັງ ໃນ​ການ​ປະຕິບັດ​ງານຂອງ​ຕົນ ​ເພື່ອລົດຈໍ​ານວນການ​ເສຍຊີວິດ ຂອງພົນລະເຮືອນລົງ.
ເລຂາທີການໃຫຍ່ອົງການສະຫະປະຊາຊາດ ທ່ານ ພັນ ຄີ ມູນ ໄດ້ສະແດງຄວາມເປັນ ຫ່ວງກັງວົນ ນໍາຈໍານວນພົນລະເຮືອນຜູ້ທີ່ໄດ້ຮັບບາດເຈັບແລະເສຍຊີວິດໃນລີເບຍທີ່ເພີ່ມ ຂຶ້ນນັບມື້ ໃນການສູ້ລົບກັນທີ່ດໍາເນີນມາຢູ່ ລະຫວ່າງຝ່າຍກະບົດແລະພວກທີ່ຈົງຮັກພັກ ດີຕໍ່ລັດຖະບານນັ້ນ ໃນຖະແຫຼງການສະບັນນຶ່ງອອກໃນວັນພະຫັດວານນີ້ ທ່ານ ພັນ ຄີ ມູນ ຂໍຮ້ອງໃຫ້ທຸກ ພັກຝ່າຍ ຈົ່ງໃຊ້ຄວາມລະມັດລະວັງຢ່າງທີ່ສຸດໃນການປະຕິບັດງານຂອງຕົນ ເພື່ອລົດ ຈໍານວນການເສຍຊີວິດຂອງພົນລະເຮືອນໃຫ້ຕໍ່າທີ່ສຸດ ທ່ານຍັງໄດ້ກ່າວອີກວ່າ ການຢຸດ ຍິງທີ່ພົວພັນກັບຂັ້ນຕອນທາງການເມືອງນັ້ນ ແມ່ນເປັນຫົນທາງດຽວເທົ່ານັ້ນ ເພື່ອນໍາມາ ຊຶ່ງຄວາມສະຫງົບ ໃນລີເບຍ ອົງການເນໂຕໄດ້ເລີ້ມທໍາການໂຈມຕີທາງອາກາດຕໍ່ຜູ້ນໍາລີເບຍ ທ່ານ Moamma Gaddafi ໃນເດືອນມີນາແລ້ວ ເພື່ອສະໜັບສະໜູນພວກກະບົດ ທີ່ໄດ້ທໍາການຕໍ່ສູ້ມາຕັ້ງແຕ່ເດືອນກຸມພາ ເພື່ອໂຄ່ນລົ້ມການປົກຄອງແບບຜະເດັດການມາເປັນເວລານານກວ່າ 42 ປີຂອງກາດດາຟີນັ້ນ ໃນຕົ້ນອາທິດນີ້ ຫົວໜ້າອົງການວັດທະນະທໍາ UNESCO ຂອງສະຫະປະຊາຊາດ ໄດ້ຕິຕຽນການໂຈມຕີທາງອາກາດຂອງກຸ່ມເນໂຕ ຕໍ່ສະຖານີໂທລະພາບແຫ່ງລັດຂອງລີເບຍ ໃນເດືອນແລ້ວນີ້ ທີ່ໄດ້ເອົາຊີວິດຜູ້ຄົນໄປ 3 ຄົນນັ້ນ ຜູ້ອໍາ ນວຍການ UNESCO ທ່ານນາງ Irina Kokova ກ່າວວ່າ ພວກສື່ຫຼືອົງການ ຂ່າວຕ່າງໆນັ້ນ ບໍ່ຄວນຈະເປັນເປົ້າໝາຍຂອງການສູ້ລົບກັນທາງທະຫານ ພວກເຈົ້າໜ້າທີ່ເນໂຕ ໄດ້ກ່າວປ້ອງກັນການໂຈມຕີນັ້ນວ່າ ພວກສື່ເຫລົ່ານັ້ນໄດ້ ຖືກໃຊ້ເພື່ອຍຸຍົງໃຫ້ທໍາການໂຈມຕີ ແລະວ່າ ມະຕິດຂອງສະພາຄວາມໝັ້ນຄົງຂອງອົງການສະຫະປະຊາຊາດ ອະນຸຍາດໃຫ້ໃຊ້ໄດ້ທຸກວິຖີທາງທີ່ຈໍາເປັນ ເພື່ອປົກປ້ອງພົນລະເຮືອນ